諭友
作者：白居易
朝代：唐

paragraphs: 昨夜霜一降，殺君庭中槐。
乾葉不待黃，索索飛下來。
憐君感節物，晨起步前階。
臨風蹋葉立，半日顏色哀。
西望長安城，歌鐘十二街。
何人不歡樂，君獨心悠哉。
白日頭上走，朱顏鏡中頹。
平生青雲心，銷化成死灰。
我今贈一言，勝飲酒千杯。
其言雖甚鄙，可破悒悒懷。
朱門有勳貴，陋巷有顏回。
窮通各問命，不繫才不才。
推此自豁豁，不必待安排。